SAPPE พุ่ง 4% ขานรับกำไร Q2 โต 53% รับแรงหนุนส่งออก-เศรษฐกิจ ตปท.ฟื้น!
SAPPE พุ่ง 4% แตะ 27.25 บาท ขานรับกำไร Q2 โต 53% โดยรับแรงหนุนจากการส่งออก และเศรษฐกิจต่างประเทศทยอยฟื้นตัว หลังจากการกระจายวัคซีนโควิด-19 ในแต่ละประเทศทั่วโลก และปัจจัยของฤดูกาล
11 ส.ค. 2564

ผู้สื่อข่าวรายงานว่า วันนี้ (11 ส.ค. 64) ราคาหุ้น บริษัท เซ็ปเป้ จำกัด (มหาชน) หรือ SAPPE ณ เวลา 14.45 น.อยู่ที่ระดับ 27.25 บาท เพิ่มขึ้น 1.00บาท หรือ 3.81% โดยทำจุดสูงสุดที่ 27.75 บาท และทำจุดต่ำสุดที่ 26.75 บาท ด้วยมูลค่าการซื้อ 88.69 ล้านบาท

บริษัทหลักทรัพย์คันทรี่กรุ๊ป จำกัด (มหาชน) ระบุได้บทวิเคราะห์ว่า SAPPE ได้รายงานกำไรสุทธิไตรมาส 2/2564 อยู่ที่ระดับ 127 ล้านบาท เพิ่มขึ้น 53 % จากงวดเดียวกันของปีก่อนหน้าและเพิ่มขึ้น 47% จากไตรมาสก่อน ซึ่งได้รับแรงหนุนจากรายได้ที่เติบโตขึ้นที่ 891 ล้านบาท โดยเพิ่มขึ้น 27% จากงวดเดียวกันของปีก่อน และเพิ่มขึ้น 21% จากไตรมาสก่อนหน้า
โดยเฉพาะอย่างยิ่งรายได้จากการส่งออกที่เติบโตขึ้นอย่างมีนัยสำคัญ เนื่องจากเศรษฐกิจที่กลับมาฟื้นตัวหลังจากการกระจายวัคซีนในหลายประเทศทั่วโลก และมีปัจจัยตามฤดูกาล และฐานที่ต่ำจากปีที่แล้ว
ทั้งนี้ อัตรากำไรขั้นต้นไตรมาส 2/2564 อยู่ที่ 39.8% เนื่องจากกรลดภาษีสรรพสามิตเป็น 3% ตั้งแต่เดือนกรกฎาคม 2563 และการเพิ่มขึ้นของอัตรากำลังการผลิต
อย่างไรก็ตามฝ่ายวิจัยยังคงคาดว่าผลประกอบการในไตรมาส 3/2564 จะยังมีการเติบโตจากงวดเดียวกันของปีก่อนและจากไตรมาสก่อนหน้า เนื่องจากการส่งออกยังคงเติบโตจากกำลังซื้อของผู้บริโภคในแต่ละประเทศที่ทยอยฟื้นตัวอย่างต่อเนื่อง แม้ว่าภายในประเทศจะถูกกดดันจากโควิด-19 ก็ตาม